PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/063 	Bratislava 22. júna 2006 

	Protimonopolný úrad Slovenskej republiky, odbor koncentrácií v správnom konaní číslo 0038/OK/2006 začatom dňa 4. 5. 2006 na základe oznámenia koncentrácie podnikateľom Tetra Laval Holdings B.V. so sídlom Amsteldijk 166, 1079LH Amsterdam, Holandsko, zastúpeným advokátom Advokátskej kancelárie Čechová & Partners, Mgr. Tomášom Marettom so sídlom Hurbanovo nám. 5, 811 03 Bratislava, vo veci koncentrácie podnikateľov Tetra Laval Holdings B.V. so sídlom Amsteldijk 166, 1079LH Amsterdam, Holandsko, CARLISLE PROCESS SYSTEMS INC. so sídlom Box 10, Winsted, MN 55395, Spojené štáty americké, Carlisle Process Systems B.V. so sídlom Wetterwille 7, 8401GB Gorredijk, Holandsko, DAMROW A/S so sídlom Frichsvej 15, DK-8600 Silkeborg, Dándko a CARLISLE PROCESS SYSTEMS LIMITED so sídlom Coldharbour Business Park Sherborne, Dorset DT9 4JW, Spojené kráľovstvo Veľkej Británie a Severného Írska 

                                                  rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní kontroly podnikateľa Tetra Laval Holdings B.V. so sídlom Amsteldijk 166, 1079LH Amsterdam, Holandsko nad podnikmi podnikateľov CARLISLE PROCESS SYSTEMS INC. so sídlom Box 10, Winsted, MN 55395, Spojené štáty americké, Carlisle Process Systems B.V. so sídlom Wetterwille 7, 8401GB Gorredijk, Holandsko, DAMROW A/S so sídlom Frichsvej 15, DK-8600 Silkeborg, Dándko a CARLISLE PROCESS SYSTEMS LIMITED so sídlom Coldharbour Business Park Sherborne, Dorset DT9 4JW, Spojené kráľovstvo Veľkej Británie a Severného Írska na základe Zmluvy o kúpe akcií uzavretej dňa 10. 4. 2006 medzi Carlisle Companies Incorporated, Walker Stainless Equipment Company Inc., Scherping Systems of Denmark ApS, Carlisle Holdings Limited, Carlisle Europe B.V. a Tetra Pak Inc., Tetra Laval Holdings B.V. a Tetra Pak Nederland Holding B.V.
Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 4. 5. 2006 doručené oznámenie koncentrácie zaevidované pod číslom 2217/2006, v ktorom podnikateľ Tetra Laval Holdings B.V. so sídlom Amsteldijk 166, 1079LH Amsterdam, Holandsko (ďalej len „Tetra Laval Holdings B.V.“), zastúpený advokátom Advokátskej kancelárie Čechová & Partners, Mgr. Tomášom Marettom so sídlom Hurbanovo nám. 5, 811 03 Bratislava (ďalej len „právny zástupca“) oznamuje koncentráciu podľa § 10 ods. 9 zákona      č. 136/2001  Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním kontroly podnikateľa Tetra Laval Holdings B.V. nad podnikmi podnikateľov CARLISLE PROCESS SYSTEMS INC. so sídlom Box 10, Winsted, MN 55395, Spojené štáty americké (ďalej len „CARLISLE PROCESS SYSTEMS INC.“), Carlisle Process Systems B.V. so sídlom Wetterwille 7, 8401GB Gorredijk, Holandsko (ďalej len „Carlisle Process Systems B.V.“), DAMROW A/S so sídlom Frichsvej 15, DK-8600 Silkeborg, Dánsko (ďalej len „DAMROW A/S“) a CARLISLE PROCESS SYSTEMS LIMITED so sídlom Coldharbour Business Park Sherborne, Dorset DT9 4JW, Spojené kráľovstvo Veľkej Británie a Severného Írska (ďalej len „CARLISLE PROCESS SYSTEMS LIMITED“), v oznámení koncentrácie označenými ako „cieľový podnik“, na základe Zmluvy o kúpe akcií uzavretej dňa 10. 4. 2006 medzi Carlisle Companies Incorporated, Walker Stainless Equipment Company Inc., Scherping Systems of Denmark ApS, Carlisle Holdings Limited, Carlisle Europe B.V. a Tetra Pak Inc., Tetra Laval Holdings B.V. a Tetra Pak Nederland Holding B.V. (ďalej len „Zmluva“).

Na základe predmetného oznámenia začalo dňa 4. 5. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Tetra Laval Holdings B.V., CARLISLE PROCESS SYSTEMS INC., Carlisle Process Systems B.V., DAMROW A/S                  a CARLISLE PROCESS SYSTEMS LIMITED, o čom úrad listom číslo 2363/PMÚ SR/2006 zo dňa 12. 5. 2006 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 12. 5. 2006 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie    § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10      ods. 12 zákona v nadväznosti na vyhlášku. 

Oznámenie koncentrácie bolo podľa § 10 ods. 12 zákona v nadväznosti na vyhlášku doplnené listom zaevidovaným na úrade pod č. 2391/2006      dňa 15. 5. 2006 a následne listom zaevidovaným pod č. 2522/2006 dňa              22. 5. 2006, na základe čoho podľa § 11 zákona začala dňa 23. 5. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľa koncentrácie oznámená listom č. 2588/PMÚ SR/2006 zo dňa 25. 5. 2006.

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 25. 4. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1	Spoločnosť Tetra Laval Holdings B.V. 

bola podľa výpisu z Obchodného registra Obchodnej a priemyselnej komory pre Amsterdam, číslo vložky: 33266496 založená dňa 1. 1. 1984 a zapísaná do obchodného registra ako súkromná spoločnosť s ručením obmedzeným, ktorá podniká od 4. 5. 1984. Je 100 %-nou dcérskou spoločnosťou patriacou do skupiny Tetra Laval Group, skupiny spoločností v súkromnom vlastníctve, ktorá pôsobí v troch skupinách pôsobiacich v nasledujúcich odvetviach:

- Tetra Pak – vyrába a predáva zariadenia na spracovanie kartónového obalového materiálu pre potraviny ako aj baliace a distribučné systémy pre kartónový obalový materiál pre potraviny,
- DeLaval – vyrába a predáva zariadenia a systémy pre výrobu mlieka a chov hospodárskych zvierat a 
- skupina Sidel (Sidel Group) – vyrába a predáva zariadenia a systémy balenia, konkrétne vyfukovacie stroje, bariérové technológie, ako aj plniace stroje pre plastové a sklenené fľaše a pre plechovky.

	Na území Slovenskej republiky Tetra Laval Holdings v zásade  prostredníctvom svojich slovenských dcérskych spoločností: Tetra Pak, a. s. a DeLaval s.r.o.

▪ Tetra Pak, s.r.o. je aktívna predovšetkým na trhu baliacich a distribučných systémov potravín v kartónových obalových materiáloch a na trhu zariadení na spracovanie potravín. Konkrétne sa jedná o baliace systémy ako napr. Tetra Brik, Tetra Clasic, Tetra Fino, Tetra Prisma ..., baliace stroje a zariadenia na spracovanie ako napríklad zariadenia na homogenizáciu a separáciu, vrátane technických služieb.

▪ DeLaval s.r.o. uvádza na slovenskom trhu zariadenia a systémy  pre výrobu mlieka a chov hospodárskych zvierat. Jedná sa najmä o dojacie systémy, dojacie a výkrmné systémy pre ovce a kozy, softvér na riadenie stád, chladiace zariadenia, výkrmné zariadenia, zariadenia na hnojenie, výrobky na hygiénu dobytka a p. Obdobne ako Tetra Pak, a. s., tak aj DeLaval s.r.o. ponúka technické služby.  

	Na základe uvedeného úrad dospel k záveru, že spoločnosť Tetra Laval Holdings B.V. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

1.2 Spoločnosti CARLISLE PROCESS SYSTEMS, INC., Carlisle Process Systems B.V., DAMROW A/S a CARLISLE PROCESS SYSTEMS LIMITED  

  (v oznámení koncentrácie označené ako „Cieľový podnik“), sú súčasťou skupiny Carlisle (Carlisle Group). Carlisle Group je kótovaná na burze cenných papierov v New Yorku (NYCE) a je kontrolovaná svojou najvyššou holdingovou spoločnosťou Carlisle Companies Inc., Spojené štáty americké.
	Cieľový podnik je aktívny v oblasti výroby a predaja zariadení na spracovanie najmä tekutých potravín hlavne pre odvetvia výroby práškov a priemyselnej výroby syrov. Pôsobí celosvetovo v nasledujúcich obchodných skupinách:

- Skupina CPS Powder Systems (práškové systémy) vyrába a predáva technológie odparovania a sušenia pre odvetvie výroby mliečnych výrobkov, potravín, pre chemický a enviromentálny priemysel.
-  Skupina Cheese and Dairy Systems (systémy pre výrobu syrov a mliečnych výrobkov) vyrába a predáva zariadenia na spracovanie, používané pri výrobe syrov pod značkami „Scherping“, „Wincanton“ a „Damrow“.

	Na území Slovenskej republiky žiadna zo spoločností Cieľového podniku  nekontroluje  žiadnu  spoločnosť. Taktiež nie je na  žiadnom  trhu prítomná ani prostredníctvom dovozov, okrem spoločnosti Carlisle Process Systems B.V. Cieľový podnik za posledných 5 rokov nedosiahol na Slovensku žiadny obrat až na výnimku, ktorou je už uvedená spoločnosť Carlisle Process Systems B.V., ktorá v roku 2004 realizovala jediný náhodný predaj jedinému odberateľovi. 

Vychádzajúc z vyššie uvedených skutočností úrad dospel k  záveru, že spoločnosti: CARLISLE PROCESS SYSTEMS, INC., Carlisle Process Systems B.V., DAMROW A/S a CARLISLE PROCESS SYSTEMS LIMITED sú právnickými osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi podľa § 3 ods. 2 zákona, a tento zákon sa na nich  podľa § 2 ods. 1 písm. a) zákona vzťahuje. 
        
2. Účastníci konania a koncentrácie

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ    alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že v danom prípade účastníkom predmetného správneho konania je podnikateľ Tetra Laval Holdings B.V. Účastníkmi posudzovanej koncentrácie je podnikateľ Tetra Laval Holdings B.V. ako podnikateľ, ktorý získa kontrolu nad podnikmi podnikateľov CARLISLE PROCESS SYSTEMS INC., Carlisle Process Systems B.V., DAMROW A/S a CARLISLE PROCESS SYSTEMS LIMITED, ako aj podnikatelia CARLISLE PROCESS SYSTEMS INC., Carlisle Process Systems B.V., DAMROW A/S a CARLISLE PROCESS SYSTEMS LIMITED, nad ktorými je kontrola získavaná.

3. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 10. 4. 2006 bola uzatvorená Zmluva, na základe ktorej spoločnosť Tetra Laval Holdings B.V. odkúpi od predávajúcich priamo a nepriamo 100 % podiel na základnom imaní spoločností: CARLISLE PROCESS SYSTEMS INC., Carlisle Process Systems B.V., DAMROW A/S a CARLISLE PROCESS SYSTEMS LIMITED, čím podnikateľ Tetra Laval Holdings B.V. získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľov CARLISLE PROCESS SYSTEMS INC., Carlisle Process Systems B.V., DAMROW A/S               a CARLISLE PROCESS SYSTEMS LIMITED, a tým získal možnosť vykonávať rozhodujúci vplyv na činnosť podnikov týchto podnikateľov.

 Vychádzajúc z uvedenej skutočnosti úrad dospel k záveru, že na základe Zmluvy došlo ku koncentrácii podľa § 9 ods. 1 písm. b) v spojení s § 9 ods. 4      písm. b) zákona.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že celkový obrat účastníka koncentrácie  Tetra Laval Holdings B.V., dosiahnutý v Slovenskej republike  za uzavreté účtovné obdobie predchádzajúce vzniku koncentrácie, t. j. za rok 2005 prevýšil zákonom stanovenú hranicu 500 000 000 Sk             a súčasne  celosvetový  celkový  obrat  účastníka  koncentrácie CARLISLE PROCESS SYSTEMS INC. v sledovanom období bol vyšší, než zákonom stanovená hranica 1 200 000 000 Sk. Konkrétne údaje o obratoch účastníkov koncentrácie úrad v rozhodnutí neuvádza, nakoľko boli účastníkom konania označené ako predmet obchodného tajomstva. Tieto údaje sú súčasťou spisového materiálu. 

 Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona. 

Následne úrad posudzoval, či podnikateľ Tetra Laval Holdings B.V. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu     v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie    je deň uzatvorenia Zmluvy, t. j. 10. 4. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Tetra Laval Holdings B.V. neporušil vyššie uvedenú povinnosť.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Účastník konania Tetra Laval Holdings B.V. v oznámení koncentrácie zadefinoval nasledujúce tovarové relevantné trhy:
 
(a) relevantný trh výroby a predaja homogenizérov, 
(b) relevantný trh výroby a predaja rozprašovacích sušiarní a 
(c) relevantný trh výroby a predaja fluidných kruhových sušiarní.

Homogenizéry sú prístroje, ktoré sa používajú na rozdelenie častíc  v emulzii alebo suspenzii, t. j. tieto častice sú rozdelené a preto zmenšené. Homogenizácia nastáva, keď je emulzia/suspenzia vystavená vysokému   tlaku (vysokotlakovým čerpadlom) a musí prejsť cez malú medzeru („homogenizačný ventil“). Ten istý typ homogenizérov sa používa v rôznych odvetviach, ako napríklad v potravinárskom, chemickom, farmaceutickom a kozmetickom priemysle.

Rozprašovacie sušiarne – rozprašovacie sušenie je proces, pri ktorom sa tekutina vysuší na prášok (voda z kryštalizácie ostáva). Toto sa dosiahne rozprašovaním tekutiny do rozprašovacej sušiacej komory, pričom sa zmiešava s horúcim vysušujúcim vzduchom, ktorý je pustený do atomizovaného prúdu tak, že sa voda vyparuje a ostáva iba prášok. Rozprašovacie sušenie využíva atomizáciu kašovitej zmesi buď rotačným (bubnovým) alebo tryskovým atomizérom. Prášok je zo sušiacej komory neustále odstraňovaný. Rozprašovacie sušiarne sa využívajú v nasledujúcich odvetviach: mliekarenská výroba, potravinárska výroba a chemický priemysel, ako aj výroba nápojov, napr. sušenej srvátky, mlieka, kávy a detskej krupice.

Fluidné kruhové sušiarne – kruhové sušenie je proces sušenia alebo ochladzovania prášku fúkaním horúceho alebo studeného vzduchu na výrobok tak, aby sa vznášal v spracujúcom vzduchu. Zariadenie sa skladá z uzatvorenej komory z nehrdzavejúcej ocele, ku ktorej sú pripojené vzduchové ohrievače ako aj zariadenia automatizácie, kontroly a zariadenia CIP.    

Priestorovým relevantným trhom pre homogenizéry, rozprašovacie sušiarne a fluidné kruhové sušiarne podľa oznamovateľa koncentrácie a jej účastníkov je minimálne Európsky priestor (EHP), pričom ako hlavné dôvody uvádza nasledujúce skutočnosti:
- dodávatelia homogenizérov, rozprašovacích sušiarní a fluidných kruhových sušiarní pôsobia v rámci EHP a sú nielen schopní, ale aj skutočne dodávajú svoje výrobky na cezhraničnej báze,
- prepravné náklady týchto zariadení v rámci EHP predstavujú približne 1-2 % výrobných nákladov. Odberatelia pravidelne nakupujú takéto zariadenia od dodávateľov mimo svojej materskej krajiny.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona          a hlavných činností a aktivít vykonávaných účastníkmi koncentrácie, ktoré    sú uvedené v časti 1. Podnikatelia tohto rozhodnutia ako aj z ďalších zistených skutočností, pričom jeho cieľom bolo  zamerať sa na určenie a posúdenie takých relevantných trhov, na ktorých sa môžu výraznejšie prejaviť účinky predmetnej koncentrácie.
Vzhľadom na už uvedené skutočnosti ako aj skutočnosti uvedené nižšie, úrad sa možnosťou prípadného užšieho zadefinovania relevantných trhov z tovarového hľadiska z pohľadu potreby posúdenia predmetnej koncentrácie nezaoberal a ponechal túto otázku otvorenú, resp. stotožnil sa s návrhom oznamovateľa koncentrácie.
Z rovnakých dôvodov úrad ponechal otvorenú aj otázku vymedzenia priestorového relevantného trhu vo vzťahu k vyššie uvedeným tovarovým relevantným trhom, navrhnutých účastníkom konania. 

Analýzou predložených podkladov a informácií úrad ďalej zistil nasledujúce skutočnosti:

5.1 Relevantný trh výroby a predaja homogenizérov

	Homogenizéry vyrába a v Slovenskej republike predáva iba účastník koncentrácie Tetra Laval Holdings B.V. Ostatní účastníci koncentrácie, priamo či nepriamo, na tomto a ani na inom relevantnom trhu na území Slovenskej republiky nepôsobia. 
	Výnimkou, ako už bolo uvedené vyššie, je účastník koncentrácie - Carlisle Process Systems B.V., ktorý za posledných 5 rokov, konkrétne v roku 2004, predal na Slovensku jediný homogenizér, pričom sa jednalo sa o náhodný predaj. Nakoľko spoločnosť Carlisle Process Systems B.V. homogenizéry nevyrába, na základe požiadavky slovenského zákazníka tento objednala od tretej strany – výrobcu a dodávateľa homogenizérov, ktorý nainštalovala ako súčasť ňou dodávanej linky pre spracovanie prášku.

5.2 Relevantný trh výroby a predaja rozprašovacích sušiarní

	Na tomto relevantnom trhu na území Slovenskej republiky ako jediný z účastníkov predmetnej koncentrácie pôsobí spoločnosť Carlisle Process Systems B.V. a to vo veľmi malom rozsahu, o čom svedčia aj výšky obratov realizovaných na Slovensku v jednotlivých rokoch (2004, 2005). V roku 2003 spoločnosť Carlisle Process Systems B.V. nerealizovala žiadny obrat.

5.3 Relevantný trh výroby a predaja fluidných kruhových sušiarní

	Obdobne ako v prípade relevantného trhu výroby a predaja rozprašovacích sušiarní, aj na tomto relevantnom trhu na území Slovenskej republiky prostredníctvom dovozov pôsobí iba jediný účastník koncentrácie - Carlisle Process Systems B.V., ktorý v roku 2004 predal [OT] fluidné kruhové sušiarne. V roku 2005 Carlisle Process Systems B.V. na predmetnom relevantnom trhu nerealizoval žiaden predaj.

	Z vyššie uvedených skutočností vyplýva, že aktivity účastníkov predmetnej koncentrácie sa neprekrývajú na žiadnom z relevantných trhov, s výnimkou relevantného trhu výroby a predaja homogenizérov, kde by bolo možné uvažovať o určitom prekrytí. Nakoľko sa však, ako už bolo uvedené vyššie, jednalo iba o jediný náhodný predaj realizovaný za obdobie predchádzajúcich piatich rokov, úrad dospel k záveru, že ani v tomto prípade sa nejedná o ovplyvnený trh.

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Ako uvádza účastník predmetného správneho konania v oznámení koncentrácie, atraktívnosť cieľového podniku pre spoločnosť Tetra Laval Holdings B.V. spočíva v jeho prítomnosti v Spojených štátoch amerických na trhu dodávok zariadení pre výrobu syrov, na ktorom sám pôsobí iba veľmi obmedzene a taktiež v jeho obchodnej činnosti týkajúcej sa spracovania práškov (vyparovanie a sušenie), kde Tetra Laval Holdings B.V. nepôsobí vôbec.

	Na základe zistených skutočností uvedených vyššie, úrad dospel k záveru, že predmetnou koncentráciou na Slovensku nedochádza k prekrytiu aktivít žiadneho z jej účastníkov, a to tak na horizontálnej ako aj vertikálnej úrovni. Posudzovanou koncentráciou nedochádza k nijakým štrukturálnym zmenám na žiadnom z relevantných trhov, na ktorých jej účastníci na území Slovenskej republiky pôsobia, a teda koncentrácia nevytvára a neposilňuje dominantné postavenie podnikateľa Tetra Laval Holdings B.V. na žiadnom relevantnom trhu, ktorého dôsledkom sú významné prekážky efektívnej súťaže na relevantnom trhu. 
 	
Podľa § 33 zákona úrad vyzval listom č. 2849/PMÚ SR/2006 zo dňa   12. 5. 2006 účastníka konania Tetra Laval Holdings B.V., aby sa ústne alebo písomne vyjadril k podkladu pre rozhodnutie, spôsobu jeho zistenia               a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 22. 6. 2006 pod číslom 2967/2006, v ktorom uviedol, že nemá žiadne námietky k výsledkom šetrenia vykonaného úradom v predmetnej veci uvedeným vo výzve.

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát Advokátskej kancelárie
Čechová & Partners
Hurbanovo nám. 5
811 03 Bratislava